paragraph_text: Astana (prije Nur-Sultan, Akmola, Akmolinsk, Celinograd i Akvmola) od 1997. godine glavni je grad Kazahstana. Do tada grad u srcu Kazahstana nije bio od većeg značaja, a onda ga je predsjednik Nursultan Nazarbajev proglasio za novu prijestolnicu umjesto grada Almatija. Razlozi za premještanje bili su opasnost od potresa u Almatiju, centralni položaj grada u državi i težnja vlasti da se oslobodi utjecaja tradicionalnih klanova. Grad je 2019. godine nazvan Nur-Sultan po ovom dugogodišnjem predsjedniku, ali je u rujnu 2022. ime vraćeno na Astanu. Grad je u povijesti više puta mijenjao službeno ime: Akmolinsk (1824. – 1961.), Celinograd (1961. – 1991.), Akmola (1991. – 1997.) i Astana (1997. – 2019.).